## La Generalitat subscriu un conveni amb el Col·legi Notarial de València per a fomentar la figura jurídica de les cooperatives com a model d’economia social i recuperació després de la riuada

*** El conseller José Antonio Rovira destaca que es tracta d’“un marc de col·laboració tècnica i jurídica per al foment de la cooperativa com a alternativa ocupacional i empresarial d’especial interés en la Comunitat”
* Este acord permetrà una connexió entre la plataforma del Notariat i la Seu electrònica de la Generalitat**

El conseller d’Educació, Cultura, Universitats i Ocupació, José Antonio Rovira, ha firmat, este dilluns, un conveni de col·laboració amb el degà del Col·legi Notarial de València, José Carmelo Llopis Benlloch, per a la difusió i informació sobre la figura jurídica de les cooperatives i fomentar el seu paper en el context actual de reconstrucció després de la riuada del passat 29 d’octubre.

Rovira ha destacat que es tracta d’“un marc de col·laboració tècnica i jurídica per al foment de la cooperativa com a alternativa ocupacional i empresarial d’especial interés en la Comunitat Valenciana”.

El conseller ha subratllat la importància de la formació i ha apostat per fomentar el model cooperatiu d’economia social, “amb l’objectiu de potenciar la figura jurídica i unificar criteris que permeten agilitzar els tràmits per a la seua inscripció”.

En este sentit, ha avançat que s’està articulant un conveni de col·laboració per a la formació que ja compta amb el vistiplau de l’Advocacia de la Generalitat i que d’ací a poc serà sotmés a acord preceptiu del Consell.

Este acord permetrà una connexió entre la plataforma del Notariat i la Seu electrònica de la Generalitat perquè els notaris puguen accedir a la informació existent en el Registre de cooperatives. D’esta manera, es facilitaran tasques com l’elaboració de les escriptures públiques i la tramitació en línia de les inscripcions.

El conseller ha assenyalat que s’està avançant també en la connexió entre aplicacions informàtiques. Així mateix, s’està treballant en la subscripció d’un conveni de col·laboració tecnològica que arreplegue tots els avanços i projectes sobre estes qüestions.

A la firma del conveni han assistit també el secretari autonòmic d’Ocupació i director de Labora, Antonio Galvañ, i el cap del Servici de Foment del Cooperativisme i Economia Social i responsable del Registre de cooperatives de la Comunitat Valenciana, Vicente Duart.

Fecha: 07/07/2025